Forelsket tekstmelding
Under behandlingen i Sør-Gudbrandsdal tingrett på Lillehammer i fjor høst hevdet Rune Øygard at det aldri hadde slått han at den unge jenta kunne være forelsket i ham. Og selv da en kvinnelig bekjent hadde advart Øygard mot at dette kunne skje, hadde han ikke tatt det på alvor - men sett på det som et generelt råd. Det var først etter at jenta hadde anmeldt han for seksuelle overgrep at han skjønte at det kunne ha vært tilfelle. I en av de to tekstmeldingene som statsadvokat Thorbjørn Klundseter leste opp i retten på Hamar i dag, står det rett ut at «jeg er forelsket i deg», fulgt av en rekke andre kjærlighetserklæringer, noen av dem er lett å tolke som seksuelle. Meldingene er sendt fra en telefon jenta disponerte og til Øygard. Da Klundseter ba henne forklare hva et av de seksuelt ladede uttrykkene betydde, stoppet det helt opp for henne. GIÆVER KOMMENTERER:Fortsatt ubehagelig Da rettsdagen var over understreket forsvarer, Mette Yvonne Larsen, at Øygard hadde vært mottager og ikke avsender av meldingene, og at han dermed ikke var ansvarlig for innholdet. Til VG i helgen sa hun imidlertid at Øygard kommer til å forklare seg på en litt annen måte når det gjelder meldingene fra den såkalte Skype-dialogen mellom han og jenta, hvor han i tingretten hadde en rekke alternative redegjørelser for hvordan forskjellige ord og begrep skulle oppfattes. Dommerne i Sør-Gudbrandsdal tingrett var klare på hvordan de hadde oppfattet dette: «Tiltalte forsøker å bortforklare klart seksuelle referanser og en sterkt seksuelt ladet kommunikasjon med at det dreier seg om intern sjargong og lokal dialekt. Retten tror ikke på tiltaltes forklaring», står det rett ut i dommen. Den unge jenta slet åpenbart med å forklare seg den første delen av rettsdagen tirsdag, og aktor måtte nærmest hale ordene ut av henne. Etter at en samarbeidsvillig Øygard gikk med på å flytte til en annen rettssal hvor deler av pressen følger forhandlingene på storskjerm, løsnet det betraktelig, og jenta snakket klart friere, selv om hun åpenbart synes at det er mange ting som er vanskelig å snakke om.
I tingretten sa Rune Øygard at han ikke hadde skjønt at jenta var forelsket i han. En sms som ble lagt frem i lagmannsretten i dag peker i en annen retning.